Oficiālais Vēstnesis L 256 , 10/10/2000 Lpp. 0019 - 0020



Nolīgums starp Eiropas Parlamentu un Komisiju par procedūrām, lai īstenotu Padomes Lēmumu 1999/468/EK (1999. gada 28. jūlijs), ar ko nosaka Komisijai piešķirto ieviešanas pilnvaru īstenošanas kārtību 1. Atbilstoši Lēmuma 1999/468/EK [1] 7. panta 3. punktam, Komisijai regulāri jāinformē Eiropas Parlaments par procedūrās iesaistīto komiteju darbu. Šajā sakarā tam vienlaicīgi un tādā pašā veidā, kā komiteju locekļiem, jāsaņem komiteju sanāksmju dienas kārtības projekti, komitejās iesniegto izpildes pasākumu projekti, kas iesniegti komitejām saskaņā ar pamata aktiem, kuri pieņemti saskaņā ar EK Līguma 251. pantā noteikto procedūru, kā arī balsošanas rezultāti, sanāksmju protokolu kopsavilkumi un to iestāžu un organizāciju saraksti, no kurām dalībvalstis izraudzījušās savus pārstāvjus. 2. Turklāt pēc atbildīgās parlamenta komitejas pieprasījuma Komisija piekrīt informēšanas nolūkos nosūtīt Eiropas Parlamentam noteiktus pasākumu projektus tādu pamata aktu izpildei, kuri, lai gan nav pieņemti saskaņā ar koplēmuma procedūru, ir īpaši svarīgi Eiropas Parlamentam. Atbilstoši Eiropas Kopienu Pirmās instances tiesas 1999. gada 13. jūlija spriedumam (Lieta T–188/97, Rothmans pret Komisiju) [2], Eiropas Parlaments var pieprasīt piekļuvi komitejas sanāksmju protokoliem. 3. Eiropas Parlaments un Komisija uzskata šādus nolīgumus par aizstātiem un līdz ar to bez juridiska spēka tiktāl, ciktāl tas attiecas uz tiem pašiem par sevi: 1988. gada Plumb/Delors nolīgums, 1996. gada Samland/Williamson nolīgums un 1994. gada pagaidu vienošanās [3]. 4. Tiklīdz tiek piemēroti attiecīgie tehniskie pasākumi, Lēmuma 1999/468/EK 7. panta 3. punktā minētos dokumentus elektroniski pārsūta. Konfidenciālos dokumentus apstrādā saskaņā ar katras iestādes izstrādāto iekšējo administratīvo kārtību ar mērķi nodrošināt visas nepieciešamās garantijas. 5. Atbilstoši Lēmuma 1999/468/EK 8. pantam, Eiropas Parlaments var norādīt rezolūcijā, kas nosaka pamatojumu, uz ko tā balstīta, ka pasākumu projekti tādu pamata dokumentu īstenošanai, kuri pieņemti saskaņā ar Līguma 251. pantā noteikto procedūru, pārsniedz šajā pamata aktā noteiktās izpildu pilnvaras. 6. Eiropas Parlamentam jāpieņem šādas rezolūcijas plenārsēdē; tas jāpaveic viena mēneša laikā, sākot ar datumu, kad tiek saņemts īstenošanas pasākumu projekta galīgais variants tajās valodās, kā iesniegts Komisijai. 7. Steidzamos gadījumos un gadījumā, kad pasākumi saistīti ar ikdienas administratīvajiem jautājumiem un/vai tiem ir ierobežots spēkā esamības laiks, termiņš būs īsāks. Šis termiņš var būt ļoti īss ļoti steidzamos gadījumos, un īpaši sabiedrības veselības dēļ. Atbildīgajam Komisijas loceklim jānosaka noteikts termiņš un jāsniedz pamatojums šādam termiņam. Eiropas Parlaments tad var pielietot procedūru, saskaņā ar kuru Lēmuma 1999/468/EK 8. panta piemērošana attiecīgajā ierobežotajā termiņā var tikt deleģēta atbildīgajai parlamenta komitejai. 8. Pēc Eiropas Parlamenta rezolūcijas pieņemšanas, kas nosaka pamatojumu, uz ko tā balstīta, atbildīgajai Komisijai jāinformē Eiropas Parlamentu, vai vajadzības gadījumā atbildīgo parlamentāro komiteju par darbību, ko pēc tam Komisija gatavojas veikt. 9. Eiropas Parlaments atbalsta Padomes un Komisijas Deklarācijā Nr. 2 [4] izklāstītos mērķus un procedūras. Šīs Deklarācijas mērķis ir Kopienas izpildes režīma vienkāršošana, kas tiek panākta, pašreiz spēkā esošās komitejas procedūras saskaņojot ar Lēmumā 1999/468/EK noteiktajām procedūrām. [1] OV L 184, 17.7.1999., 23. lpp. [2] (1999)ECR II–2463. [3] OV C 102, 4.4.1996., 1. lpp. [4] OV C 203, 17.7.1999., 1. lpp. --------------------------------------------------